Diari Oficial de la Generalitat Valenciana


Sumari del DOGV 5055, del 22-07-2005 (2005/8602)

ORDE de 7 de juliol de 2005, de la Conselleria d'Agricultura, Pesca i Alimentació, per la qual es regula la concessió d'ajudes a les organitzacions professionals agràries.
---------------------------------------------------------------------------------------------------------------------------------------------------------------------------

### Dades del document

Número de DOGV
:   5055

Data del DOGV
:   22-07-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/8602


Data del document
:   07-07-2005

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * organització de les professions
    * agrupació de productors agraris
    * ajuda pública
    * suport econòmic
    * ajuda a l'agricultura

ORDE de 7 de juliol de 2005, de la Conselleria d'Agricultura, Pesca i Alimentació, per la qual es regula la concessió d'ajudes a les organitzacions professionals agràries. [2005/X8602]
  
Les organitzacions professionals agràries despleguen a la Comunitat Valenciana activitats i presten servicis que reforcen l'acció del Govern Valencià a favor de l'interés agrari valencià. El suport institucional que han rebut estes organitzacions ha redundat en la seua implantació i consolidació, i això ha contribuït a la professionalització de l'agricultura valenciana i a la vertebració del col·lectiu agrari.
  
Per mitjà de l'Orde de 27 de març de 1996, de la Conselleria d'Agricultura, Pesca i Alimentació, es va regular la concessió d'ajudes a les organitzacions professionals agràries amb presència en l'àmbit territorial de la Comunitat Valenciana com a entitats representatives dels interessos generals dels agricultors.
  
L'experiència recollida en el temps transcorregut fins a l'actualitat, en què les organitzacions professionals agràries han rebut ajudes per diversos conceptes, ha posat de manifest la necessitat de realitzar modificacions en la seua regulació de manera que s'aconseguisca la major eficàcia en la seua aplicació a les finalitats establides i, així mateix, s'aconseguisca major eficàcia en l'ús dels fons públics.
  
En les distintes lleis de pressupostos aprovades per les Corts Valencianes s'han establit els crèdits existents i, així mateix, han establit anualment la problemàtica sobre la qual s'actua, els objectius i les línies d'actuació per aconseguir els objectius, la qual cosa constituïx el Pla Estratègic que s'assenyala en l'article 8 de la Llei 38/2003, de 17 de novembre, General de Subvencions.
  
Per tot això,
  
ORDENE
  
Article primer. Objecte
  
La Conselleria d'Agricultura, Pesca i Alimentació concedirà subvencions a les organitzacions professionals agràries per a la seua consolidació i per a la contribució a la professionalització de l'agricultura valenciana i a la vertebració del col·lectiu agrari.
  
Article segon. Beneficiaris
  
Podran ser beneficiaris de les ajudes regulades en esta orde les organitzacions professionals agràries amb presència en l'àmbit territorial de la Comunitat Valenciana, com a entitats representatives dels interessos generals dels agricultors, que tinguen com a mínim àmbit territorial provincial. No es consideraran com a tals, en conseqüència, els sindicats de treballadors per compte d'altri, encara limitats al sector agrari, i d'acord amb allò que s'establix en esta orde.
  
Article tercer. Sol·licituds i concessió de les ajudes
  
La sol·licitud d'ajuda es dirigirà a la Sotssecretaria de la Conselleria d'Agricultura, Pesca i Alimentació acompanyada de la documentació i en els terminis que s'establixen en la present orde.
  
A la sol·licitud s'adjuntarà la memòria detallada de la destinació objecte de la subvenció sol·licitada que s'ajustarà al que s'establix en l'article tercer, així com acreditació de la representació del sol·licitant i relació dels membres dels seus òrgans directius i executius en el moment de la sol·licitud.
  
El termini de presentació de sol·licituds s'iniciarà l'1 de gener i serà de tres mesos. L'eficàcia d'estes sol·licituds i la vigència de les ajudes en l'exercici pressupostari estaran condicionades a l'existència de crèdit i a la publicació administrativa de l'import global màxim destinat a estes ajudes en l'exercici.
  
A la sol·licitud, per a la seua aplicació en la distribució de les ajudes, s'adjuntarà la documentació següent:
  
a) Certificat emés per entitat bancària sobre les quotes pagades pels afiliats de l'organització a través seu.
  
b) Declaració en què constarà el nombre de seus obertes a la data d'entrada en vigor de la present orde, tant si són propietat de l'organització o en règim de lloguer, en cessió per organisme públic, amb horari fix i continuat.
  
c) Declaració sobre la plantilla de l'organització i qualificació dels treballadors, referida a la data d'entrada en vigor d'esta disposició; caldrà adjuntar-hi els documents acreditatius corresponents (TC1 i TC2).
  
El falsejament de les dades donarà lloc a la causa de reintegrament establit en l'article 37 de la Llei 38/2003, de 17 de novembre, General de Subvencions.
  
Les entitats sol·licitants hauran de justificar el compliment de les obligacions tributàries i davant la Seguretat Social, de conformitat amb l'Orde de 30 de maig de 1996, de la Conselleria d'Economia i Hisenda.
  
El procediment de la concessió de les subvencions es tramitarà en règim de concurrència competitiva, i el criteri per a la distribució de les ajudes serà el nombre d'afiliats, el nombre de seus, la plantilla de l'organització, la qualificació del personal i l'interés i concordança de les accions proposades amb l'acció pública en matèria agrària.
  
Als efectes d'esta orde, es considerarà seu aquella oficina oberta amb un determinat horari fix i continuat, en immoble en règim de propietat, en lloguer o en cessió d'ús per organisme públic.
  
Correspon al conseller d'Agricultura, Pesca i Alimentació la resolució dels expedients a proposta de la Sotssecretaria, òrgan competent per a l'ordenació i la instrucció, i d'acord amb la proposta d'una comissió integrada pel sotssecretari, el cap del Servici de Relacions Agràries i el cap del Servici de Promoció Comarcal.
  
S'establix un termini de 6 mesos per a resoldre i notificar la resolució dictada en relació amb les sol·licituds, comptadors a partir de la data de finalització del termini de presentació de sol·licituds. S'entendran desestimades les subvencions no resoltes de forma expressa.
  
La modificació de les condicions tingudes en compte per a la concessió de la subvenció podrà donar lloc a la modificació de la resolució.
  
Article quart. Destinació de les ajudes
  
Seran objecte de les ajudes les despeses següents de les organitzacions professionals agràries:
  
1. Despeses ordinàries de funcionament.
  
Despeses de personal, incloses aquelles quantitats abonades en concepte de seguretat social.
  
Despeses ordinàries de funcionament com ara aigua, electricitat, telefonia i conservació corresponent als immobles pertanyents a l'organització, utilitzats com a oficines i centres administratius de l'organització, incloses, si és el cas, les despeses d'arrendament i contribució urbana.
  
La subvenció podrà ser fins del 50 per cent de les despeses incloses en este apartat 1.
  
En tot cas, la subvenció total a pagar per les ajudes incloses en este apartat 1 de despeses ordinàries de funcionament no podrà ser superior al 30 per cent de la subvenció concedida a l'organització a càrrec de la línia codi T0196000 del programa 711.10.
  
2. Activitats d'informació i representació agrària.
  
Es consideraran com a tals la celebració de jornades, assemblees i congressos, la realització de conferències i xarrades de caràcter agrari, l'edició de material de divulgació agrària i la seua distribució i la concurrència a exposicions i fires.
  
La subvenció per a estos tipus d'activitats seran fins d'un màxim del 50 per cent del cost. Quan es tracte de concurrència a fires seran subvencionable els costos corresponents al pavelló o estand, i la subvenció podrà ser fins del 100 per cent en el cas de fires de caràcter nacional o internacional i se celebren a la Comunitat Valenciana. Només es consideraran els costos corresponents a persones i mitjans externs a l'organització.
  
En el cas de celebració de conferències i xarrades de caràcter agrari, quan es realitze amb mitjans propis de l'organització, s'atorgarà una subvenció de 240 euros per conferència o xarrada. En tot cas, la subvenció total a pagar per esta modalitat d'ajuda no podrà ser superior al 15 per cent de la subvenció concedida a l'organització a càrrec de la línia codi T0196000, del programa 711.10.
  
En el cas de jornades fora de la Comunitat Valenciana, la subvenció per esta modalitat d'ajuda no podrà ser superior al 20 per cent de la subvenció concedida a l'organització a càrrec de la línia codi T0196000, del programa 711.10.
  
3. Adquisició de bibliografia no inventariable i subscripció a revistes de caràcter agrari.
  
La subvenció serà com a màxim del 70 per cent, i no podrà superar els 2.000 euros per organització professional agrària.
  
4. Emplenament d'expedients d'auxilis tecnicoeconòmics.
  
Les subvencions màximes, segons tipus d'expedient, seran les següents:
  
a) Expedients corresponents a les ajudes a les inversions en les explotacions agràries en plans de millora i primera instal·lació d'agricultors jóvens del Reial Decret 613/2001, o el seu equivalent sobre millora i modernització de les estructures de producció de les explotacions agràries: 250 euros per expedient.
  
b) Assistència i assessorament en les altres modalitats d'ajudes recollides en el Reial Decret 613/2001, o el seu equivalent sobre millora i modernització de les estructures de producció de les explotacions agràries, així com per a les ajudes per a la racionalització en l'ús de l'aigua per a reg: 70 euros per expedient.
  
c) Ajudes al cessament anticipat de l'activitat agrària: 100 euros per expedient.
  
d) Ajudes al foment de les inversions forestals en les explotacions agràries: 200 euros per expedient.
  
e) Expedients d'ajudes per superfície als productors de determinats cultius herbacis (cereals, oleaginoses i lleguminoses gra), reconversió d'híbrids de cítrics i marisol, arrancada de fruiters afectats pel virus de la sharka i de sanejament de plantacions de cítrics afectats pel virus de la tristesa: 32 euros per expedient.
  
Ajudes corresponents al règim de mesures horitzontals per fomentar mètodes de producció agrària compatibles amb les exigències de la protecció i la conservació de l'espai natural, així com primar el foment de mètodes de producció agrària compatible amb la protecció i conservació d'espais naturals a la Comunitat Valenciana: 50 euros per expedient.
  
Ajudes a les inversions en plans de millora en explotacions ramaderes, a la millora de la producció i comercialització de la mel, al trasllat de ruscos, a la subscripció d'assegurances apícoles i cunícoles: 32 euros per expedient.
  
f) Declaracions de collita i qualsevol altre tipus d'expedient: 25 euros per expedient.
  
5. Difusió de l'assegurança agrària.
  
S'establix una subvenció amb un import de 8 euros per pòlissa gestionada en l'exercici anual anterior; respecte d'això, s'atendrà allò que s'ha certificat per Agromutua o qualsevol altra mútua o entitat asseguradora.
  
6. Afiliació en organitzacions d'àmbit estatal i europeu per a la defensa dels interessos dels agricultors i ramaders valencians.
  
S'establix la subvenció de les despeses ocasionades a l'organització professional agrària per la seua afiliació en organitzacions d'àmbit estatal i europeu per a la defensa dels interessos dels agricultors i ramaders valencians, que podrà ser fins del 100 per cent de la quota o participació econòmica aportada per l'organització professional agrària.
  
7. Participació en organitzacions interprofessionals agràries.
  
S'establix la subvenció de les despeses ocasionades a l'organització professional agrària per la seua participació en organitzacions interprofessionals agràries, que podrà ser fins del 100 per cent de la quota o participació econòmica aportada per l'organització professional agrària a l'organització interprofessional, constituïda o en constitució, en què participa com a membre.
  
8. Adquisició de béns mobles i immobles.
  
Se subvencionaran les adquisicions de béns mobles que tinguen caràcter inventariable i immobles destinats a l'ús com a oficines de representació, així com la devolució ajornada de capitals corresponent al pagament de préstec hipotecari. La subvenció serà fins del 80 per cent.
  
La construcció o rehabilitació d'immobles propis, o com a beneficiari de cessió o en règim de lloguer, així mateix, destinats a l'ús com a oficines de l'organització, inclosa la devolució de capitals corresponents al pagament de préstec per a la realització de les obres. La subvenció serà fins del 80 per cent.
  
En cap cas l'import de les ajudes en diversos exercicis per l'adquisició, construcció o rehabilitació d'un immoble podrà superar el 80 per cent del seu preu d'adquisició o cost total de la realització de les obres.
  
Per al conjunt d'activitats previstes en el present article que, per la seua pròpia naturalesa, hagen de ser realitzades pel beneficiari, en cap cas podrà concertar-se l'execució total o parcial amb:
  
Persones o entitats sotmeses a algunes de les prohibicions de l'article 13 de la Llei 8/2003, de 17 de novembre, General de Subvencions.
  
Persones o entitats que hagen percebut altres subvencions per a la realització de l'activitat objecte de contractació.
  
Intermediaris o assessors en què els pagaments es definisquen com un percentatge del cost total de l'operació, llevat que el pagament estiga justificat amb referència al valor de mercat de treball realitzat o els servicis prestats.
  
Persones o entitats vinculades amb el beneficiari, llevat que concórreguen les circumstàncies següents:
  
1. Que la contractació es realitze d'acord amb les condicions normals de mercat.
  
2. Que s'obtinga l'autorització prèvia de la Conselleria d'Agricultura, Pesca i Alimentació. Correspondrà al sotssecretari resoldre les peticions que es plantegen respecte d'això.
  
Persones o entitats sol·licitants d'ajuda o subvenció en la mateixa convocatòria i programa que no hagen obtingut subvenció per no posseir els requisits o no aconseguir prou valoració.
  
Quan l'import de la despesa subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà de sol·licitar com a mínim tres ofertes de diferents proveïdors, amb caràcter previ a la contractació del compromís per a la prestació del servici o l'entrega del bé, llevat que per especials característiques no hi haja en el mercat prou nombre d'entitats que el subministren o presten, llevat que la despesa s'haja realitzat amb anterioritat a la sol·licitud de la subvenció.
  
En el supòsit de béns immobles adquirits, rehabilitats o construïts i millora de béns inventariables, el beneficiari haurà de destinar-los al fi concret objecte de la subvenció durant un període mínim de cinc anys en cas de béns inscriptibles en un registre públic, i un període mínim de dos anys per a la resta de béns.
  
En el cas de béns inscriptibles en un registre públic, haurà de fer-se constar en l'escriptura esta circumstància, així com l'import de la subvenció concedida; estos aspectes han de ser objecte d'inscripció en el registre públic corresponent.
  
Article cinqué. Dotació pressupostària
  
Les subvencions s'atorgaran a càrrec del Programa 711.10, ?Direcció i servicis generals?, del pressupost de despeses de la Generalitat Valenciana, codi línia T0196000, per a les subvencions previstes en l'article 4, amb l'excepció del seu apartat 8, que ho serà a càrrec del codi línia T0204000, sense perjudici que, en exercicis posteriors de vigència de la present orde, l'aplicació pressupostària i els crèdits disponibles siguen establits per les ordes d'imports globals màxims corresponents.
  
En concepte d'activitats a càrrec del crèdit del codi línia T0196000, podrà lliurar-se fins al 40% de la subvenció concedida, amb l'aportació prèvia d'aval bancari, en la quantia de la quantitat a lliurar. Fins a un 20% s'abonarà després de l'aportació i comprovació de la documentació justificativa de l'aplicació efectiva i correcta de la suma lliurada a l'actuació objecte de la subvenció, i la resta s'abonarà una vegada que el beneficiari justifique el compliment d'allò convingut.
  
Per a les subvencions a càrrec del crèdit del codi línia T0204000, podrà avançar-se fins a un 15% de l'import total anual de la transferència, una vegada concedida la subvenció, amb l'aportació prèvia d'aval bancari, en la quantia de la quantitat a lliurar. En este supòsit, l'import avançat es descomptarà proporcionalment dels lliuraments successius.
  
Article sisé. Justificació de les ajudes
  
Les ajudes que es regulen en esta orde atorgades a càrrec del codi línia T0196000 s'establixen per a les accions que es despleguen del 15 de novembre de l'exercici anterior al 15 de novembre de l'exercici en curs; així mateix, el mateix període per a aquelles atorgades a càrrec del codi línia T0204000.
  
La Conselleria d'Agricultura, Pesca i Alimentació realitzarà les comprovacions i inspeccions que trobe oportunes quant a la correcta aplicació als seus fins de les ajudes concedides, i podrà designar els tècnics que considere perquè efectuen el seguiment de les actuacions.
  
En tot cas, les organitzacions subvencionades hauran de justificar per a l'efectivitat del pagament, amb data límit el 15 de novembre de l'exercici corresponent, esta aplicació pels mitjans següents:
  
En cap cas el cost d'adquisició de les despeses subvencionables podrà ser superior al valor de mercat.
  
1. Per a les ajudes en concepte de despeses de personal, incloses les quantitats abonades per seguretat social, s'aportarà certificat de l'organització juntament amb les nomines meritades i documents acreditatius del pagament a la seguretat social.
  
2. Per a les ajudes en concepte de despeses de funcionament, s'acreditaran per mitjà de l'aportació dels rebuts acreditatius del pagament o càrrecs bancaris corresponents a les transferències realitzades.
  
3. Per a les ajudes a la realització de conferències i xarrades realitzades amb mitjans de la pròpia organització, s'acreditarà documentalment per mitjà de certificació emesa per l'ajuntament que s'ha celebrat l'acte, la qual certificació podrà ser substituïda per la de la mateixa organització sobre que s'ha celebrat l'acte, juntament amb la comunicació al Servici de Relacions Agràries sobre la celebració de l'acte, emesa per correu o fax o qualsevol altra forma demostrable documentalment. El Servici ha d'haver rebut el certificat amb una antelació mínima de 7 dies des de la data de realització.
  
4. Per a la realització de jornades, assemblees i congressos s'acreditaran les despeses realitzades objecte de la subvenció per mitjà de factures i justificants de pagament, i caldrà adjuntar-hi memòria succinta dels actes realitzats. Per a les ajudes a l'edició de material de divulgació agrària i la seua distribució, s'acreditaran les despeses per mitjà de factures i justificants de pagament, acompanyats, si és el cas, per l'exemplar divulgatiu. Per a l'adquisició de bibliografia no inventariable i la subscripció a revistes de caràcter agrari s'acreditarà la despesa amb les factures i els justificants del pagament, en tot cas documents amb valor probatori equivalent amb validesa en tràfic jurídic mercantil o amb eficàcia administrativa, en els termes establits reglamentàriament.
  
L'acreditació de les despeses també podrà efectuar-se per mitjà de factures electròniques, sempre que complisquen els requisits exigits per a la seua acceptació en l'àmbit tributari.
  
5. Per a les ajudes en concepte de l'emplenament d'expedients d'auxilis tecnicoeconòmics, es remetrà la relació de les prestacions que s'hagen realitzat, i s'hi adjuntarà còpia de la caràtula de la petició en què constarà el registre d'entrada en la Conselleria d'Agricultura, Pesca i Alimentació i segell de l'organització. Amb un informe previ dels servicis competents per raó de la matèria, es resoldrà el pagament de les ajudes.
  
6. Per a les ajudes en concepte de gestió i difusió de l'assegurança agrària, es tindrà en compte el que certifique la mútua o entitat asseguradora corresponent respecte d'això.
  
7. Per a les ajudes a l'adquisició de béns mobles i immobles, es presentaran els comprovants dels pagaments realitzats (factures i comprovants de pagament) en l'exercici, així com l'escriptura de compravenda i, en cas de pagament de préstec hipotecari, certificat de l'entitat financera de les quantitats satisfetes en concepte d'amortització de capital en l'exercici en curs, així com escriptura del préstec, degudament inscrita en el registre de la propietat, en el cas dels béns immobles.
  
A més dels justificants indicats establits en l'apartat anterior, en el supòsit d'adquisició de béns immobles ha d'aportar-se certificat de taxador independent degudament acreditat i inscrit en el registre oficial corresponent.
  
Per a les ajudes per a la construcció o rehabilitació de béns immobles, es presentarà el projecte tècnic de les obres a realitzar, que podrà suplir-se per document que definisca prou les obres quan el pressupost d'execució siga inferior a 120.202,42 euros, sobre el qual emetrà informe l'Oficina Supervisora de Projectes de la Conselleria d'Agricultura, Pesca i Alimentació. Per a la realització dels pagaments es presentarà factura i comprovant de pagament i certificat de l'obra executada subscrita per tècnic competent.
  
8. Per a les ajudes en concepte de participació en organitzacions d'àmbit estatal o europeu, així com en organitzacions interprofessionals, s'aportarà certificat del president de l'organització estatal, europea o interprofessional sobre el pagament de la quota o participació econòmica corresponent.
  
La justificació parcial de la subvenció donarà lloc al pagament proporcional que corresponga; si és el cas, al reintegrament d'allò pagat que corresponga.
  
És d'aplicació a les presents ajudes el que s'establix en el Decret 279/2004, del Consell, de 17 de desembre, pel qual es regulen mesures en els procediments de contractació administrativa i de concessió de subvencions per al foment de l'ocupació de persones discapacitades.
  
DISPOSICIÓ TRANSITÒRIA
  
El termini de presentació de sol·licituds per a l'exercici de 2005 s'establix en un mes des de l'endemà de la publicació de la present orde
  
Les subvencions s'atorgaran en l'exercici 2005 a càrrec del programa 711.10, ?Direcció i servicis generals?, del pressupost de despeses de la Generalitat Valenciana, codi línia T0196000, amb un crèdit 643.958,79 euros, per a les subvencions previstes en l'article 3, amb l'excepció del seu apartat 9, que ho serà a càrrec del codi línia T0204000, amb un crèdit de 300.597,20 euros.
  
DISPOSICIÓ DEROGATÒRIA
  
Queden derogades totes les disposicions del mateix rang o d'un rang inferior que s'oposen a les disposicions d'esta orde i, de forma particular, l'Orde de 27 de març de 1996, de la Conselleria d'Agricultura, Pesca i Alimentació, reguladora de la concessió d'ajudes a les organitzacions professionals agràries amb presència en l'àmbit territorial de la Comunitat Valenciana, i l'Orde de 9 de novembre de 1999, de la Conselleria d'Agricultura, Pesca i Alimentació, de modificació de l'orde anterior.
  
DISPOSICIONS FINALS
  
Primera
  
S'autoritza la sotssecretària de la Conselleria d'Agricultura, Pesca i Alimentació a dictar les resolucions que considere necessàries per al desplegament d'esta orde.
  
Segona
  
Esta orde entrarà en vigor l'endemà de la publicació en el Diari Oficial de la Generalitat Valenciana.
  
València, 7 de juliol de 2005
  
El conseller d'Agricultura, Pesca i Alimentació,
  
JUAN G. COTINO FERRER